paduka sampun sami osik manahipun, manawi panjênênganipun sinuwun, sampun sayogi jumênêng nata binathara, mila sampun sêdhêngipun, paduka ngawontênakên sêsaji Rajasuya, dados sampun mangsanipun para ingkang sêngsêm dhatêng sêsanggêman, wênang cêthik latu sukci nêm panggenan, kalihan ngucapakên mantra Samawedha, dipun aturana murih sami kêparêng ngèstrèni jumênêng nata binathara. Sabibaring sêsaji Rajasuya, sasampunipun katêtêpakên jumênêng, paduka kalampahan sagêd ngundhuh wohing sêsaji paduka Rajasuya, saha Agnihotra, paduka lajêng wênang sinêbut ratuning para ratu. Dhuh, ingkang santosa baunipun, sampun botên sêmang-sêmang malih, manawi paduka têmtu sagêd ngawontênakên sêsaji Rajasuya, awit sadaya wawêngkon paduka sami sêtya ing panjênêngan nata. Gusti pêpundhèn kula, nadyan paduka nêdya sêsaji Rajasuya ing dintên punika ugi, têmtu sagêd kalampahan, mugi lajêng dipun dhawuhna, kadospundi kakêncênganing karsa, sampun dangu-dangu anggènipun anggalih."
